Xewqa kbira għal Alla Salm. Ta' David, meta kien fid-deżert ta' Ġuda. Alla, Alla tiegħi int; lilek ħerqan infittex. Ruħi bil-għatx għalik, għalik imxennaq jiena, bħal art niexfa, maħruqa, bla ilma. Għalhekk ġejt narak fit-tempju mqaddes tiegħek, biex nitgħaxxaq bis-setgħa u l-glorja tiegħek. Għax it-tjieba tiegħek aħjar mill-ħajja, xufftejja jxandru t-tifħir tiegħek. Għalhekk inbierkek tul ħajti kollha; ngħolli idejja u nsejjaħ ismek. Bħal b'ikel mill-aħjar li jsemmen nimtela, u jgħannilek fommi b'xufftejn ferrieħa, meta, mimdud fuq friexi, fik niftakar, u naħseb fuqek fis-sahriet tal-lejl. Għax int kont għajnuna għalija, għad-dell ta' ġwenħajk ngħanni bil-ferħ. Miegħek tingħaqad ruħi, int tweżinni bil-leminija tiegħek. Dawk li jfittxu jneħħuli ħajti jinżlu fil-qiegħ nett tal-art. Taħt is-setgħa tas-sejf jaqgħu, isiru ikel għall-klieb selvaġġi . Imma s-sultan f'Alla jifraħ; jiftaħar kull min jaħlef bih; imma jintebaq fomm il-giddieba.